open-index/open-wikipedia-markdown huggingface dataset:
Ложкин, Кузьма Алексеевич

**Кузьма Алексеевич Ложкин** — тодмо удмурт режиссёр, артист, кырӟась (куараез лирич. тенор). Вордӥськемын 4-тӥ (17-тӥ) октябре 1909-тӥ арын Дэбес ёросысь Зар.-Медла гуртын.

1923-тӥ — 1928-тӥ аръёсы улыны выжиз Ижкаре, мыло-кыдо пыриськиз Ижысь Удмурт клуб бордын кылдытэм драмая кружоке. Отын тодон-валан люкаса, быгатонлыксэ волятыса, 1928-тӥ арын дышетскыны пыре Москваысь Театр искусствоосъя валтӥсь техникуме (1932-тӥ арысен та дышетсконни ГИТИС нимаськыны кутскиз). Отын со дышетске режиссёръёсты дасянъя факультетын. 1932-тӥ арын техникумез йылпумъяса, берытске Удмурт шаере. 1932-тӥ арысен 1934-тӥ арозь, 1941-тӥ арысен 1946-тӥ арозь, 1951-тӥ арысен 1953-тӥ арозь — Кузьма Алексеевич кивалтэ драмая Удмурт театрен. 1953-тӥ арын — Удмурт театрлэн актёрез. Кузьма Ложкинлэн пуктэм ужъёсыз висъясько яркыт луэменызы. Кузьма Алексеевич геройёсызлэсь сямзэс-тодметсэс детальёс пыр возьматэ, актёръёсыз висъясько вылӥ сценической культураенызы.

## Творчествоез
К. А. Ложкинлэн тужгес но яркыт ужез — И. Гавриловлэн ужезъя 1931-тӥ арын пуктэм «Вало ӧр куашетэ» постановка. Со бордысен ӧсъёссэ вӧлъяз драмая Удмурт театр. 1933-тӥ арын К. Ложкин басьтӥське Н. В. Гогольлэсь «Ревизор» ужзэ сцена вылын пуктон борды. Со бере бӧрсьысь бӧрсе кылдо таӵе ужъёсыз:
* «Тыло вӧсь» (В. Садовниковъя) — 1938-тӥ ар
* «Вуж Мултан» (М. Петровъя) — 1945-тӥ ар
* «Тулыс нуналъёс» (И. Гавриловъя) — 1949-тӥ ар
* «Лыз зарезь тулкымъяське» (В. Садовниковъя но М. Тронинъя) — 1952-тӥ ар
* «Яратон ке ӧвӧл» (С. Широбоковъя) — 1961-тӥ ар

Артист Кузьма Ложкин пӧртэм рольёсты шудыны пӧрмытӥз. Солы капчиен сётскизы комедия но драмая рольёс. Валтӥсь рольёсыз — Олёш («Зӥбет зурка» М. Петровъя), Азин (М. Гавриловъя), Юрмег («Сюан» В. Садовниковъя), Роман («Аннок» И. Гавриловъя). Кузьма Ложкин крезьгуро спектакльёсын но шудӥз. Тужгес но яркыт партиосыз: Дед Ничипор («Свадьба в Малиновке» В. Александрова), Кавалькадос («Поцелуй Чаниты» Ю. Милютинъя), Булда («Наталь» Г. Корепановъя).

Кузьма Алексеевич Ложкин 1952-тӥ арын пусъемын УАССР-ысь искусство удысысь дано ужась нимын, 1958-тӥ арын со луиз РСФСР-лэн калык артистэз. 1946-тӥ арын пусъемын «Данъян пус» орденэн, нош 1958-тӥ арын — Горд Знамя орденэн.

Удмурт театрлэн борддораз шуккемын Кузьма Алексеевичез данъясь пул.
Перевощикова, Александра Ивановна

**Александра Ивановна Перевощикова** (29 октябрь (11 ноябрь) 1905-тӥ ар — 6 декабрь 1995-тӥ ар) — врач-педиатр, РСФСР-ысь дано эмъясь, нырысетӥ удмурт нылкышно-профессор.

## Улон сюресэз
Александра Ивановна Перевощикова вордӥськиз 29 октябре (11 ноябре) 1905-тӥ арын Вятской губерниысь Глаз уездысь Трубашур гуртын.

1929-тӥ арын Пермьысь университетысь медициная факультетэз йылпумъяз.

Медицина удысын тыршыны кутске Глазысь нылпиослэсь тазалыксэ утёнъя пунктын.

1931-тӥ арысен Ижын ужа участковой педиатр, нылпи консультацилэн заведующиез, нылпи садысь но Нылпи юртысь эмъясь луыса. Со вакытэ ик медициная училищеын студентъсты дышетӥз.

1937-тӥ арысен — ассистент, бӧрысь Ижысь медициная институтысь нылпи висёнъёсъя кафедралэн заведующейлэн должностяз юнмато.

Тодон ласянь тунсыкъяськиз Удмуртиысь нылпиослэн тазалыкенызы. Кылдытӥз аслэсьтыз педиатр школазэ, кытын солэн кивалтэмез улсын нылпиослэн шокан ёзъёслэсь висёнъёссэ, рахит висёнэз эмъян но профилактика юанъёс эскерисько.

Александра Ивановна Ижысь медициная институтысь педиатрияя факультетез усьтонлы трос кужымзэ сётиз. Озьы ик солэн сюлмаськеменыз нылпи осты эмъянъя «Селычка» санаторий усьтэмын вал.

А. И. Перевощикова профессор кивалтэм улсын 20 кандидатской но 3 докторской ужъёс гожтэмын вал. 70 тодос статьяослэн авторез луэ.

1958-1965-тӥ аръёсы СССР-ысь Вылӥ Советлэн но УАССР-ысь Вылӥ Советлэн депутатэз луыса тыршиз.

Ленин нимо орденэн, «Знак Почёта» орденэн, медальёсын пусъемын. А. И. Перевощикова — РСФСР-ысь дано врач, Удмурт Республикаысь наука удысысь дано ужась, Ижысь дано гражданин.

## Книгаосыз
* *Как воспитать здорового ребенка*. Ижевск, 1952; *Острые заразные болезни у детей и борьба с ними*. Ижевск, 1955; *Сборник работ по физическому развитию*. Ижевск, 1957; *Моя судьба — дети*. Ижевск, 1985.
Пономарев, Пётр Парфельевич

**Пётр Парфельевич Пономарёв** – Удмурт Республикаысь политик. 

## Улон сюресэз

Вордӥськиз 1949-тӥ арын 10-тӥ июле Воронеж улосысь Острогожской ёросысь Ближняя Полубянка черкогуртын. 

1974-тӥ арын Кенешо вузкаронъя заочной институтэз йылпумъяз (специализациез – «Вузкаронлэн экономикаез»). 

1964–1968-тӥ аръёсы Вузкаронъя пермь техникумын дышетске.

1968-тӥ арын – Ижкарысь сиськонни трестысь 72 номеро сиськоннилэн заведующеезлэн воштӥсез.

1968–1968-тӥ аръёсы повар луыса Ижкарысь сиськонни трестысь 60 номеро сиськонниын ужа.

1969–1972-тӥ аръёсы 29 номеро сиськоннилэн заведующиезлэн воштӥсез.

1972–1981-тӥ аръёсы – Ижысь кар кенешлэн комитетэзлэн кивалтӥсезлэн воштӥсез. 

1981–1985-тӥ аръёсы – Удмуртиысь оптовой вузкарон «Росторгодежда» предприятилэн кивалтӥсез. 

1985–1994-тӥ аръёсы – Удмурт АССР-ысь вузкаронъя министрлэн воштӥсез.

1994-тӥ арысен – Удмурт Республикаысь вузкаронъя но бытовой услугаосъя министр.

«Удмурт Республикаысь обслуживание удысысь дано ужась», «Российской Федерациысь вузкарон удысысь дано ужась» нимъёс сётэмын. Пусъемын Удмурт Республикаысь но Россия Федерациысь пӧртэм Даньян грамотаосын но таукаронъёсын.
Красильников, Алексей Геннадьевич

**Алексей Геннадьевич Красильников** (вордскемын 13 октябре 1954 аре, кулӥз 1 мартэ 2011 аре) — философия наукаосъя доктор, филология наукаосъя кандидат, Россия Федерациысь вылӥ тодон-валан сётон удысысь дано ужась, пусъемын Удмурт Республикаысь Кун Кенешлэн Данъян грамотаеныз но «Парламент России» пусэн. Удмурт Республикаысь Кун Кенешлэн ньыль ӧтчамезлэн Майской округъя быръем депутатэз. Одӥг ӧтчамаз кивалтӥз Наукая, дышетонъя, культурая но егитъёсын ужан политикая ялан ужась комиссиен, бӧрысь та комиссиен кивалтӥсьслэсь воштӥсезлэсь ужзэ быдэсъяз.

Алексей Геннадьевич Красильников вордӥськиз 1954-тӥ арын 13-тӥ октябре тодмо удмурт писательлэн Геннадий Дмитриевич Красильниковлэн семьяяз.

## Тодон-валан люкан сюресэз
Школаез йылпумъяса, А. Красильников 1971-тӥ арын дышетскыны пыриз Удмурт кун университетысь филологияя факультетэ. 1976-тӥ арын УдГУ-эз йылпумъяса, дышетсконзэ азьланьтэ Ленинградысь кун университетын. 1976-тӥ арысен 1980-тӥ арозь Удмурт кун университетысь кунсьӧр литературая кафедралэн ассистентэз луыса тырше. Бӧрысьгес сое та кафедрае ик юнмато валтӥсь дышетӥсе но доцентэ. 1980-тӥ арысен 1988-тӥ арозь тырше Удмурт кун университетысь филологияя факультетлэн деканэзлэн воштӥсез луыса. 1989-тӥ арысен 1995-тӥ арозь кивалтэ УдГУ-ысь гуманитарной подготовкая но культуралэн историезъя кафедраен.

## Политикаын интыез
1995-тӥ арысен пыриське политикае. 1995-тӥ арысен 1999-тӥ арозь — Удмурт Республикаысь Кун Кенешлэн Тӧроезлэн воштӥсез. 1999-тӥ арын депутатэз А. Г. Красильниковез юнматӥзы Наукая, дышетонъя, культурая но егитъёсын ужан политикая ялан ужась комиссиен кивалтӥсе. Со ужзэ со быдэсъяз 2007 арозь.

## Дышетон удысын кивалтэмез
Алексей Геннадьевич Красильников 2008 арысен 2011 арозь ик кивалтӥз Удмурт Республикаысь Дышетӥсьёслэсь тодон-валанзэс будэтонъя но быгатонзэс волятонъя институтэн (ИПК и ПРО УР).
Романов, Владимир Васильевич

**Владимир Васильевич Романов** (1-тӥ август 1943-тӥ ар — 8-тӥ сентябрь 1989-тӥ ар) — удмурт совето кылбурчи, журналист, Удмуртиысь Комсомоллэн премиезлэн лауреатэз (1975), УАССР-ысь кун премилэн лауреатэз (1989), СССР-ысь Писательёслэн союззылэн ёзчиез (1975).

## Улон сюресэз
Вордӥськиз Татарстанысь Бавлы ёросысь Удмурт-Татышлы гуртын.

1966-тӥ арын Удмурт кун педагогической институтысь историко-филологической факультетэз йылпумъя.

1968-1974-тӥ аръёсы «Дась лу!» нылпиослы газетын ужаз.

1975-1979-тӥ аръёсы литконсультант но Удмуртиысь Писательёслэн союзазы тӧрлэн кивоштӥсез луыса тыршиз.

1980-тӥ арысен гожъяськон удысэз профессиональной ужен лыдъяськыны кутскиз.

## Гожьяськон сюресэз
Ужъёсыз 1962-тӥ арысен печатласькыны кутскизы. Нырысетӥ кылбуръёсыз егит дырлы но комсомоллэн данэзлы сӥземын вал. Лирической героез — война бере улонзэ радъясь егит мурт.

Тужгес умой кылбур бичетъёсаз — «Мынам тулысэ» (1967), «Покчи гужем» (1975), «Йырберыктон турын» (1987) — улонлэсь но ужлэсь чеберлыксэ возьматыны тыршиз.

«Нюлэс, нюлэс…» сонет тугоко гожтӥз.

Владимир Романов тодмо луэ пиналъёслы гожъяськись луыса но («Тыметын шунды уя» (1968), «Тӧдьы Кам» (1973), «Шундыез сайкато барабанщикъёс» (1978), «Луд кеч салам» (1984) бичетъёсыз потэмын). Поэзияз пиналлэн синмыныз дунне шоры учкемез, пичи мурт сямен котьмалы паймемез возьматыны тыршиз.

«Тюрагай» поэмаяз Псков музъем вылын вордӥскем, фашистъёслэсь пегӟем но Удмуртие вуэм ныл-беженкалэсь образзэ возьматӥз.

Критической статьяослэн авторзы луэ.
Лямин, Михаил Андреевич

**Михаил Андреевич Лямин** (1906—1978) — тодмо удмурт писатель. Вордӥськиз 1906-тӥ арын 26-тӥ декабре Ува ёросысь Хомяковоын (Комакгуртын). Школаез йылпумъяса, дышетскыны пыриз Ленинградысь А. И. Герцен нимо педагогикая институтэз. Со быдтӥз 1930-тӥ арын. Дышетсконзэ йылпумъяса, 1931-тӥ арын ужаны интыяське Ижкарысь совпаршколае дышетӥсе, та удыссэ нуэ одӥг ар ӵоже гинэ. 1932-тӥ арысен 1941-тӥ арозь кивалтэ Удмурт книгапоттониен, нош 1948-тӥ арысен 1953-тӥ арозь сое юнмато КПСС-лэн Удмурт Обкомезлэн печатья ёзэныз кивалтӥсе. Со вие ик Удмурт радиоын быдэсъя литературая но драмая передачаос понна кыл кутӥсьлэсь ужзэ.

## Творчествоез
Творчествое нырысетӥ вамышъёссэ лэсьтыны ӧдъяз 1924-тӥ арын. Быдӟым Отечественной ож кутскем бере Михаил Лямин вамыштэ фронтэ. Ожмаське Удмуртиын кылдытэм 357-тӥ дивизиын. Ож аръёс писательлэсь сюлэмзэ бугыртытэк ӧз кельтэ. Война бӧрсьы кылдытэм ужъёсаз со валтӥсь радэ поттӥз ож темаез, эшъёсызлэсь фронтын вормон понна жугиськемзэс. Ож мыныку, гожтӥз уно очеркъёс, соос потӥзы «За Родину!» фронт газетын. Бӧрысь 1956-тӥ арын со очеркъёсыз потӥзы нимаз книгаосын — «Вунонтэм аръёс», «Ож сюрес» (1962-тӥ ар). Быдэс улонзэ тыршиз валтӥсь ужез — «Шудбур понна» повестез-трилогиез бордын. Нырысетӥ люкетэз потӥз 1950-тӥ арын, кыкетӥез — 1961-тӥ арын, куинетӥзэ йылпумъяны ӧз вутты. М. Лямин нылпиос понна гожтӥз «Туктымысь пи» повестьсэ — со сӥземын Удмурт облисполкомлэн нырысетӥ кивалтӥсезлы И. Наговицынлы. Та ужез нимаз книгаен потӥз 1988-тӥ арын. 1933-тӥ арын М. Лямин пыриськиз 7-тӥ классын дышетскисьёслы чаклам удмурт литературая хрестоматиез кылдытонэ, «Судьбы солдатские» (1975-тӥ ар) но «Сын народа» (1975-тӥ ар) альбомъёсты дасянэ. М. А. Лямин оже пыриськемез понна пусъемын пӧртэм орденъёсын но медальёсын. Пыртэмын УАССР-лэн Данъян Книгаяз (1969-тӥ ар).

1966-тӥ арын М. Ляминэз пусйизы УАССР-ысь калык писатель нимын, 1946-тӥ арысен со пыриськиз СССР-ысь писательёслэн огазеяськоназы. Улонысь кошкиз 8-тӥ июле 1978-тӥ арын Ижын.
Можга

**Можга** — Удмуртиысь кар, Можга ёрослэн центрез, интыяськемын Удмурт шаерлэн лымшор палаз Вало шур дурын. 
 
Интыяськемын Удмуртилэн лымшор-шундыпуксён палаз, Ижен вискыз — 93 иськем. Можга пыр ортче Горький чугун сюрес, озьы ик Муское нуись федеральной сюрес (Р320). Можга город пыр ортче Сюгы шур — со Вало шурлэн вайяськемез. 

## Историез
Нырысьсэ Можга сярысь гожтэмын Ландратской переписьын 1710-тӥ, 1716-тӥ аръёсы. 

1754-тӥ арын, татын черк усьтӥськем бере, Можга гурт черкогуртлы пӧрмиз. 

Можгалэн историез кутске 1835 аре: соку Алабгоысь купец Фёдор Чернов Сюгы шур дурын кылдытӥз Сюгиысь пияла поттон заводэз. Со завод бордын кылдӥз Сюгинской нимо посёлок. 1924 аре посёлоклы выль ним сётэмын вал — Красной, собере 1929 аре Красной посёлок каре пӧрмытэмын вал но выль нимзэ басьтӥз — *Можга*. Та ним Можга карлы матын сылӥсь Можга черкогуртлэн нимызлэсь басьтэмын вал.

Нырысетӥ пияла продукцизэс — тусьтыоссэс, ӟенеликъёссэс — поттӥзы 1842-тӥ арын. Но соослэн ӟечлыксы улӥын вал. Соин ик Чернов заводэз вузаз мукет узырилы — Лебедевлы. 

1892-тӥ арын заводэз валтыны ӧдъяз мукет адями — А. П. Сырнев. Но таиз но кема ужаны уг вутты — сое воштэ С. А. Шишков. 

Ӵапак та вакытэ — 1902-тӥ арын — заводэ вуылэ дано гожъясьчи писатель А. Н. Толстой. С. А. Шишков — та гожъяськисьлэн ӵыжы-выжыез — тодматэ Толстоез заводлэн ужан ӧреныз. Ӟеч продукциенызы можгаос вуз карылӥзы Алабгоын, Сызраньын, Самараын, Чистопольын. 

1914-тӥ арын Можгаын лэсьтыны кутскизы Кузон Казань—Екатеринбург чугун сюрес. Со юрттӥз черкогуртлэсь экономиказэ ӝутыны, азьланьтыны. 

3-тӥ апреле 1924-тӥ арын та посёлоклы Красный ним сётӥзы. 1929-тӥ арын сое Можгалы воштӥзы. Нош 1963-тӥ арын со лыдъяськыны кутскиз Удмуртилэн городэныз. 

1954-тӥ арын Можгаын нырысьсэ пуктэмын вал 2 этажъем улон корка. 1969-тӥ арын карлэн городлэн кылдӥзы ёросъёсыз — лымшор но уйпал. Соку ик пуктӥзы кунокуа гостиница, вузкаронниос магазинъёс. 

## Экономикаез
Можга карын городын поттон удыс промышленность удысын трос гинэ огазеяськонъёс тыршо. Кылсярысь, «Дубитель», «Редуктор», «Можгинский конденсатор», «Авторемзавод «Можгинский», «Свет», «Можгинский лесокомбинат» но трос мукет. 

## Дышетон учреждениос

Городын ог дасо школаос вань, 3 дышетон ужъюртъёс учреждениос — Можга педколледж (1922), Ветеринария колледж (1929), Медучилище (1933), 2 ПТУ, музей, 5 лулчеберетъя культурая юрт, «Спутник» киноюрт но мукет.

## Улӥсьёс
Улӥсез — 48,3 сюрс адями: ӟучъёс — 54,2%, удмуртъёс — 27,8%, бигеръёс — 14,9%, музон калыкъёс — 3,2 %.

## Валэктонъёс

## Чӧлсконъёс
* Можгалэн гербез
Удмурт Республикаысь Дышетӥсьёслэсь тодон-валанзэс будэтонъя но паськытатонъя институт

**Удмурт Республикаысь Дышетон удысын ужасьёслэсь тодон-валанзэс будэтонъя но паськытатонъя институт** (ИПК и ПРО УР) — дышетӥсьёслы ватсаса тодон-валан сётонъя кун учреждение. 

Кылдытэмын 1938-тӥ арын. Та институт бадӟым юрттэт сётэ вылӥ тодон-валан басьтэм специалистъёслы: та дышетсконниын соос дышетонлэн но наукалэн туала амалъёсынызы тодматско, азьвыл басьтэм тодон-валанзэс выльдо. Одӥг но ӝыны ар ӵоже ини Институтын выль амал пыӵа: отын тодон-валан люкаса, чылкак выль квалификация басьтыны но соя дышетонэз радъяны луонлык кылдытэмын. Институтын бадӟым саклык висъяське удмурт кылъя но литературая дышетӥсьёслэсь тодон-валанзэс будэтонлы. Та ласянь улонэ пыӵало пӧртэм программаос. Удмурт Республикаысь Дышетон удысын ужасьёслэсь тодон-валанзэс будэтонъя но паськытатонъя институтын ужзэ радъя одӥг факультет, 9 кафедра, дышетонъя но методикая 32 кабинет, наукая 9 лаборатория. Отын тыршо докторъёс, профессоръёс, пӧртэм наукаосъя кандидатъёс но доцентъёс. Институтлэн вань аслаз книгапоттонниез. Институтлэн кивалтӥсезлэсь ужзэ быдэсъя Людмила Мустаева. Удмурт Республикаысь Дышетон удысын ужасьёслэсь тодон-валанзэс будэтонъя но паськытатонъя институт (ИПК и ПРО УР) интыяськемын Ижысь Ухтомского ульчаын, 25 номеро юртын. 

Интернетын сайтэз: www.ipkpro.ru. Электрон гожтэт ыстыны луоз таӵе адресъя: ipk18@mail.ru.
Корепанов-Камский, Геннадий Михайлович

**Геннадий Михайлович Корепанов-Камский** — тодмо удмурт композитор, кырӟась (тенор), дышетӥсь но калык уже пыриськись.

Вордӥськиз 1929-тӥ арын 18-тӥ августэ Дэбес ёросысь Ягвуко гуртын. Йылпумъяз Мускоысь П. И. Чайковский нимо консерваториез, кырӟанъя Г. И. Тицлэсь классэ быдтӥз. Со бӧрсьы дышетсконзэ азьлантӥз Кузонысь консерваториын (быгатонлыксэ волятӥз А. С. Леманлэн но Н. Г. Жигановлэн компзициоссыя), йылпумъяз сое 1970-тӥ арын. 1957-тӥ арысен 1965-тӥ арозь крезьгуръя Удмурт театрын валтӥсь актёр луыса тырше. Нош 1965-тӥ — 1967-тӥ аръёсы кырӟа Удмурт телевиденилэн но радиолэн хораз. 1970-тӥ арысен 1985-тӥ арозь Ижысь крезьгуръя училищеысь студентъёсты дышетэ, 1971-тӥ арысен 1976-тӥ арозь кивалтэ Ижысь крезьгуръя училищеен.

1973-тӥ арысен 1988-тӥ арозь — УАССР-ысь композиторъёслэн огазеяськонзылэн правлениезлэн тӧроез. 1985-тӥ арысен 1988-тӥ арозь — УАССР-ысь Крезьгуръя театрлэн кивалтӥсез.

## Творчествоез но вормонъёсыз
Г. М. Корепанов-Камский кылдытӥз нырысетӥ оперетта но балет, нимаськизы соос «Любушка» но «Италмас». Со сяна, Г. М. Корепанов-Камский гожтӥз уно пӧртэм операос, камерной сочинениос, нылпиослы чаклам гуръёс. Та композиторлэн ужъёсаз пыӵамын удмурт фольклор, соос туж жингрес кылӥсько. Солэсь нимзэ нуллэ Дэбес ёросысь Искусствоосъя школа. Г. Корепанов-Камский пыриськиз политикае но. УАССР-ысь Вылӥ Кенешлэн куатетӥ но дасэтӥ ӧтчамаз Геннадий Михайловичез депутатэ бырйизы. 1971-тӥ, озьы ик 1970-тӥ аръёсы со пусъемын УАССР-лэн кун премиосыныз, Горд знамя орденэн, Дружба народов (1986-тӥ ар) но «Дружба» (1996-тӥ). Корепанов-Камскийлэсь нимыз 1980-тӥ арын пыртэмын УАССР-лэн Данъян Книгаяз. 1998-тӥ арын пусъемын «Удмурт Республикалэн дано муртэз» нимын.
 

## Ужъёсыз
* *операос*
** «Россиянка» (1967-тӥ ар)
** «Заговор» (1987-тӥ ар)
** «Чипчирган» (1963-тӥ ар)операос;
* «Азин» (1978-тӥ ар) — крезьгуро драма
* «Когда поют соловьи» (1962-тӥ ар) — крезьгуро комедия
* *симфония оркестрлы чаклам гуръёс но мукет*
** «Поэма о матери» (1955-тӥ ар)
** «Вуж Мултан» (1976-тӥ ар)
Майер, Вильгельм Евгеньевич

**Вильгельм (Василий) Евгеньевич Майер** — история наукаосъя доктор, профессор. Удмуртиысь дано но визьмо адямиос пӧлысь тужгес но яркытэз.

Вильгельм Майер вордӥськиз 1918-тӥ арын Высокополье черкогуртын, Херсон город котырысь немец колониын. 1937-тӥ арын Запорожьеысь шор ёзо школаез йылпумъяса, Вильгельм Майер дышетскыны пыриз страналэн валтӥз дышетсконнияз — Москваысь М. В. Ломоносов нимо кун университетэ. Но диплом басьтытозяз, вить ар гинэ ӧз ортчы, угось Быдӟым Отечественной ож кутскем бере Вильгельм вамыштӥз фронтэ. Но отын солы рос-прос ожмаськыны ӧз кылды, сое ыстӥзы Удмуртие. Кин луыса но ӧз тыршы со Удмурт шаерын! Пӧртэм секыт ужез быдэсъяз, Ува ёросысь Выль Мултан школаын дышетӥсь луыса но, военнопленнойёслэн лагерязы политинструктор луыса но тыршиз. Отын ик тодматскиз вуоно кузпалэныз Борислава Петровнаен. 1937-тӥ арын пырыса, 1945-тӥ арын гинэ Вильгельм Майерлы МГУ-лэсь дипломзэ басьтыны кылдӥз. Солы ӵектӥзы дышетсконзэ аспирантураын азьланьтыны, но со, номыр шоры учкытэк, берытскиз Удмуртие. 20-тӥ сентябре 1945-тӥ арын В. Е. Майер улыны каръяськиз Удмуртилэн шоркараз — Ижкаре.

1955-тӥ арын В. Майер утиз диссертацизэ, медиевистика удысын одӥгез тужгес но кужмоез тодосчи луиз. Вань улонзэ, вань кужымзэ сӥзиз Удмурт кун университетысь историяя факультетысь студентъёсты дышетонлы. Солэ валтӥсь удысэз вал Германилэн шор дауръёсы азинскемез-улэмез. Озьы ке но Вильгельм Евгеньевич историлэн котькуд удысэзъя муресь тодон-валанъёс сётыны быгатӥз.

Вильгельм Евгеньевич ӟеч тыршиз публицистика удысын но. 30 ар ӵоже солэн ужъёсыз печатласькизы «Удмуртская правда» газетын. Пусйыны кулэ: Удмурт кун университетысь историяя факультетысь вань сямен ик дышетӥсьёс будэтэмын но визьнодамын Вильгельм Евгеньевич Майерен. 1985-тӥ арын та тодочси улонысь кошкиз. Удмурт кун университетысть историяя факультетлэн одӥгез аудиториез В. Е. Майерлэсь нимзэ нуллэ.

## Чӧлсконъёс
* Ю. Л. Бессмертный. Памяти В. Е. Майера (1918—1985) // Средние века, вып. 49, 1986, стр. 232—233.
* Профессор Майер Василий (Вильгельм) Евгеньевич. К 85-летию со дня рождения. Биобиблиографический указатель // Ижевск: НБ УГУ, 2003
Ижкар (промышленность)

Ижкар - Удмурт Республикалэн шоркарыз, Россиысь городъёс пӧлысь тужгес кужмоез. Татын нуналысь нуналэ ужало промышленностья 50-лэсь ятыр бадӟым предприятиос. Котькудӥз выре ас удысэзъя: машина поттон, пӧртэм тӥрлыкъёс-арбериос дасян, корт ӵыжатон но мукет. 

1929-тӥ арын Ижын нырысьсэ пуктӥзы мартен, нош 1934-тӥ арын - ТЭЦ-1. 
1930-тӥ арын кутскиз токарно-винторезной станокъёсты дасян. Быдӟым ож кутскытозь, ог 36 пумо станок кылдытэмын вал. 

1932-тӥ арын городын бичаны ӧдъязы мотик. АО «Ижмашын», ГП «Механический заводын» лэсьтылӥзы машина, мотоцикл, спортлы но пӧйшуранлы чаклам ыбылӥськон тӥрлык. «Ижсталь» заводын дасяллязы 90 сюрслэсь трос пӧртэм корт арбериос. 

Бумага поттылӥзы «Буммашын». Та заводлэсь оборудованизэ ас ужазы кутӥзы пӧртэм кунъёс: Болгария, Франция, Чехия, Словакия, Польша, Китай но мукет. 

«Аксион» огазеяськон нырысь мотик бичалляз, Быдӟым ож вакытэ басьтӥськиз «Максим» пулемётъёсты дасян борды. 1950-тӥ аръёсы удыссэ нош воштӥз - йӧнатӥськонлы, космослы чаклам аппаратъёс, магнитофонлы кассетаос лэсьтылӥз. 

Ижысь «Радиозавод» но кутскиз ожгар тӥрлык, инэз эскеронъя приборъёс поттыны. 1966-тӥ арын завод огкыл тупатӥз Америкаысь «Моторола» огазеяськонэн. Озьы Радиозавод телефонъёс дасян борды кырмиськиз. 

1908-тӥ арын усьтӥськем «Редуктор» ужан ӧрзэ герӟаз редукторъёс, мотоблокъёс бичанэн. Мувӧй кысконъя тӥрлыкъёс поттӥз «Нефтемаш». Химияя промышленностез валтӥз Пластмасс завод завод. 

Азинске нюлэс промышленность но капчи промышленность. Кылсярысь, «Зангари», «Сактон» огазеяськонъёсын кильтро дӥсь вуро. Сиён-юон поттон удысын ӟеч тыршо «Ижмолоко», «Ново-Ижевский», «Ошмес», «Тазалык», «Гамбринус».
Удмуртская правда (газет)

**Удмуртская правда** — республикаысьтымы огъя югдурез возьматӥсь газет. Потэ ӟуч кылын. Газетлэн учредительёсыз Удмурт Республикаысь Кун Кенеш но Правительство. 

Газетлэн нырысетӥ номерез потӥз 1917-тӥ арын 7-тӥ сентябре "Известия Ижевского совета рабочих, солдатских и крестьянских депутатов" нимын. Газетлэн кылдытӥсез но нырысетӥ редакторез В. А. Матвеев. Бӧрысь 1918-тӥ арын августэ Ижын но Воткаын ӝутӥськем вожвылъяськон дыръя газет выжиз Сарапулэ. Татын со "Борьба" нимын потыны кутскиз. Озьы ке но революцилэн комитетэз изданиез берыктӥз Иже, татын 1918-тӥ арын 4-тӥ декабре со "Ижевская правда" нимын потыны ӧдъяз. Соку редактор луиз Азинлэн дивизиысьтыз комиссар, Петроградысь журналист Д. Ф. Зорин.

Озьы ке но Колчаклэн дивизиез Ижын кузёяськон вакытэ 1919-тӥ арын тулыс газет потэмысь дугдӥз. Выльысь со югыт дуннеез адӟиз 30-тӥ июне 1919-тӥ арын. 

Нош 1937-тӥ арын 15-тӥ мартэ газет нимзэ воштӥз но луиз "Удмуртская правда". 1967-тӥ арын газетэз пусйизы "Знак Почёта" орденэн. 

Удмурт правдаен кивалтӥзы редакторъёс: Е. В. Русинова, В. К. Тронин, А. Н. Колбина, Я. А. Кривицкий, Б. С. Вихарев, М. И. Гнедин, В. Н. Алексеев, Ю.Ф. Кедров, В. А. Злобин, Б. И. Климантов, Л. И. Каткова, Н. И. Нестеренко. туала редактор - С. Г. Сентякова.

Кылсярысь, Юрий Филиппович Кедров — тодмо удмурт писательлэн Филипп Кедровлэн пиез. Вуоно редактор вордскиз 1937-тӥ арын Ижын. Йылпумъяз Свердловскысь юридической институтэз. Кема аръёс ужаз Удмурт телевидениын но радиоын. 1986-тӥ -1990-тӥ аръёсы валтӥз "Удмуртская правда" газетэз. 1990-тӥ арын кивалтӥз Удмурт Республикалэн суверинетэзлы сӥзем Декларациез кылдытон группаен, чаклаз Удмуртилэсь гербзэ, флагзэ но гимнзэ кылдытонэз. 

Газетлэн огазеям тиражез ог 18 сюрс экземпляр. Татын лыдӟисьёс шедьто «Сфера интересов», «Здоровье и жизнь», «Час письма», «Культура», «Национальная палитра», «Сохраним окружающий мир», «Литературный клуб» но мукет тунсыко рубрикаосты.
Кузнецов, Пантелей Николаевич

**Пантелей Николаевич Кузнецов** — Удмуртиысь дано композитор. Вордӥськемын Алнаш ёросысь Сизьгуртын. Пичи дыръяз ик кыстӥськиз крезьгуран дуннее. Шор ёзо школаез йылпумъяса, Пантелей Николаевич дышетскыны пырыны малпа Ижысь гурт удысъя институтэ. Но ӵапак со вие шедьтэ Удмурт радиоысь пиосъёслэн хоразы ӧтись ялонэз. Но сое отчы уг куто, но пырыны ӵекто Ижысь крезьгуръя училищеысь вокалъя факультетэ. Озьы Пантелей Николаевич вамыштоно кариське крезьгур сюрестӥ.

Ижысь крезьугръя училищеын дышетскыкуз, гур гожъян борды басьтӥське. Но тодмо поэтъёслэн кылбуръёссы борды басьтӥськыны уг дӥсьты на, соин ик аслаз гуръёсызъя ачиз ик кырӟанъёс гожтыны ӧдъя. Училищеын дышетсконзэ Пантелейлы уретоно луиз, службазэ нуиз кунгожъёсты утёнъя войскоосын. Армиын но со крезьгуранлэсь уг куштӥськы, пыриське самодеятельной коллективалэн ужаз. 

Армиысь бертыса, Пантелей Николаевич пыриське Удмурт радиолэн хораз, отын со огез бӧрсьы мукетыз кылдытэ выль кырӟанъёс. 1962-тӥ арын Пантелей Кузнецовлы ӵекто Уваысь крезьгуръя училищеен кивалтыны. Отчы интыяськемез бере нырысь-валысь Ижкаре берытскон мылкыдын улӥз, бӧрысь со сӥяз. Озьы Пантелей Кузнецов Уваысь крезьгуръя училищеен кивалтэ ни 42 арлэсь ятыр. Кылдытӥз 400-лэсь ятыр кырӟанъёс. Тросэз кырӟанъёсыз утисько Удмурт радиолэн фондаз. 1991-тӥ арын Пантелей Кузнецовез юнматӥзы «Купанча» ансамбльлы кивалтӥсе. Отысь артистъёс быдэсто П. Кузнецовлэн гурезъя но А. Окилэн но К. Гердлэн кылъёсызъя гожтэм кырӟанъёсты.

Пантелей Кузнецов — Россиысь но Удмуртиысь культура удысысь дано ужась, Ува ёрослэн дано муртэз, солэн дышетэм пиналъёсыз луизы туннэ нуналлы тодмо артистъёс.
Любич, Виктор Вячеславович

**Виктор Любич** — Удмуртиысь тодмо журналист, публицист. Вордӥськемын Ижын, шор ёзо школаез йылпумъяса, дышетскыны пыриз Удмурт кун университетысь историяя факультетэ. Огвакытэ дышетскиз Удмурт Республикаысь Культерая, печатья но иворъёсъя министрлэн воштӥсеныз Владимир Злобинэн, истоирия наукаосъя докторен Галина Никитинаен. Тунсыкъяськиз но дипломзэ гожтӥз туала историяя. 1977-тӥ арын Виктор Любич йылпумъяз, ужаны интыяськиз Ижысь одӥгаз школае. Отын кӧня ке тыршемез бере, выжиз журналистикае. Со ноку ӧз кышкалля аслэсьтыз малпанъёссэ шара усьтыны, мылкыдзэ вераны. Кема тыршиз «Аргументы и факты в Ижевске» газетын. Виктор Любич пыриськиз «Номенклатура» книгаез гожтонэ. Отысь люкетъёссэ дасязы на Удмурт Республикаысь таӵе тодмо публицистъёс: Андрей Васильев, Александр Зайцев, Кузьма Куликов, Сергей Глухов но Василий Шаталов. Та книгаын бадӟым саклык висъямын властьлэсь шекъёссэ шараянлы, историысь учыръёслы.

## Чӧлсконъёс
* Умер Виктор Любич // 21.05.2004
Сарапуллэн гербез

**Сарапуллэн гербез** — Удмуртиысь Сарапул карлэн валтӥсь символэз.

Эксэй кышно Екатерина II кивалтон вакытэ ик — ог 1781-тӥ аръёсы — Сарапул городлэн кылдӥз аслаз символикаез. Российской империлэн законъёсын бичетаз пусъемын: «Кунпуслэн вылӥяз интыяськемын Вятской герб, нош улӥяз — азвесь гурезь йылысь таркам город».

Та эмблема, кык сю аръёс ортчыса но, ӧз вуны. Нош малпаз сое герольдмейстер А. А. Волков. Герб кылдытыкуз, Волков лыдэ басьтӥз немец тодосчилэсь, медицина наукаосъя докторлэсь Пётр Симмон Палласлэсь гожъямъёссэ. Та воргорон 1773-тӥ аръёсы улӥз-вылӥз Сарапул карын.

XIX даурлэн кыкетӥ люкетаз — геральдикаын реформа ортчон вакытэ — Сарапуллэн кылдэ вал ини выль гербез, куинь пинё азвесь коронаен но Александровской лентаен. Но со улонэ ӧз пыӵа — эксэй Александр II выль гербез но, реформаез но отӥгес кариз.

Совето вакытэ эксэй кышно Екатерина II дыръя кылдытэм герблэн тусыз воштӥськиз. Вылӥыз — Вятка карлэн гербеныз щит — усиз. Но та герб инъет выллем луиз туала кунпуслы. Кылдэмын со азвесь но лызалэс-чагыр буёлъёслэсь. Нырысетӥез возьматэ инбамез, нош кыкетӥез — Кам шурез.


File:Sarapul COA (Vyatka Governorate, 1859).gif
File:Sarapul COA (Udmurt ASSR).gif


## Озьы ик учке
* Сарапуллэн флагез
* Сарапул гимн
Иж карлэн символикаез

Ижлэсь гербзэ но флагзэ юнматӥзы 21-тӥ апреле 2000-тӥ арын. 

Герблэн тусыз: Геральдика щит вылӥысен улӥе кыклы люкемын, одӥг палыз — тӧдьы, мукет палыз — чагыр, соослэн вис вылазы понэмын клещи тӥрлык. Клещи шортӥз ик ортче пукыӵ. Клещи сьӧрын - кык горд палэзь ӟускиос-вайёс. 

Флаглэн тусыз — герблэн выллемгес ик: шонэр серэго басма юдэс кыклы люкемын. Одӥг палыз - тӧдьы, мукет палыз - чагыр. Шораз ик интыяськемын Иж карлэн гербез. 

Символикалэн авторез - С. Бехтерев но Н. Быков. Сергей Бехтерев шуэ: «Ижлэн гербез возьматэ калыкмылэсь ортчем улонзэ, туннэ нуналзэ но вуонозэ. Котырамы инкуазьмы чылкыт, сӥлё-виро луиз ке, нылпиосмы но тазаесь, йӧноесь будозы. Сак учконо клещиез — соос усьтэмын. Нош мар луоз, соосты пачкатӥд ке? Палэзьпу вай тӥялскоз, емышысь вуэз виялоз. Озьы инкуазь но куасьмоз. Соин сэрен — адями но. Городлэсь улонзэ лэсьто, сое утё огшоры ужась адямиос».

## Чӧлсконъёс

* Ижлэн гербез «Геральдикум» сайтын
Можгалэн гербез

Можга карлэсь гербзэ юнматӥз ёросысь депутатъёслэн Кенешсы 24-тӥ декабре 1980-тӥ арын ньылетӥ сессияз. 

Герблэн тусыз матын РСФСР-лэн кун флагезлы - гордо-лызо. Вылӥ люкетаз лыз буёл вылын зарнивуам бадӟым букваосын гожтэмын «Можга». 

Горд буёл вылын пиштэ зарни шапык. Со валатон сётэ - та городын ӵыжатылӥзы пияла. Нош шапык пушкын адске адями - пияла пельтӥсь. Оглом кунпуслэн тусыз возьматэ Можга карлэсь ортчем сюрессэ. Со кылдӥз «Свет» пияла поттон заводлы луыса. 

Горд шапыкез котыртэ шестерня. Можга - Удмурт Республикалэн лымшор шоркарыз выллем луэ. Татын промышленность удыс юн азинскиз но азинске. 

Герб шортӥ ортчись лыз сӥньыс возьматэ Можга карлэсь Сюгинка шур дуре интыяськемзэ.

## Чӧлсконъёс

* Можгалэн гербез «Геральдикум» сайтын
Голдина, Римма Дмитриевна

**Римма Дмитриевна Голдина** — история наукаосъя доктор, Удмурт кун университетысь историяя факультетысь археологияя но первобытной историяя кафедраен кивалтӥсь, Урал котырын улӥсь калыкъёслэсь историзэс но культуразэ эскеронъя институтлэн директорез.

Вордскемын 1941-тӥ арын 10-тӥ ноябре Пермь улосысь Бадӟым Соснова черкогуртын.

1958-тӥ-1962-тӥ аръёсы дышетскиз Пермьысь кун университетын.

1962-тӥ-1963-тӥ аръёсы тодон-валан люказ Уралысь кун университетын. 1971-тӥ арын СССР-ысь Наукаосъя академилэн Археологияя институтлэн Ленинградысь люкетаз (ЛОИА-ын) утиз наукая кандидат диссертацизэ, 1991-тӥ арын МГУ-ын — доктор диссертацизэ.

1973-тӥ арысен Кам-Ватка археологияя экспедицилэн кивалтӥсез луэ. Та Уралысь тужгес бадӟымез экспедиция. Солэн ужамез дыре усьтэмын 1000-лэсь ятыр археология памятникъёс, пӧртэм дауръёсысь 300 пала могильникъёс, люкамын удмурт, пор, коми-пермяк но коми калыклэн историезъя тунсыко матермиал.

Римма Голдина Удмуртиысь археологияя научной школалэн кылдытӥсез луэ.

1991-тӥ арын пусъемын Удмурт Республикаысь наука удысысь дано ужась нимын, 1996-тӥ арын — Россиысь вылӥ образование сётон удысысь дано ужась луиз.

Иж кар думалэн премиезлэн лауреатэз. 2001-тӥ арын пусъемын Удмурт Республикалэн кун премиеныз.

Удмурт Республикалэн президентэз бордын наука но техника удысын премиос сётъянъя комиссилэн муртэз луэ.

Удмурт кун университетысь этнология, археология, история удысын доктор диссертациосты утёнъя кенешлэн тӧроез. Со кивалтэм улсын Ижысь, Пермьысь, Сыктывкарысь, Йошкар-Олаысь, Самараысь, Саранскысь, Пензаысь, Екатеринбургысь, Нижний Тагилысь, Кировысь, Казаньысь егит учёнойёс утизы 153 диссертация.

Римма Голдина — наукая ог 200 ужлэн авторез.
Загребин, Егор Егорович

**Егор Егорович Загребин** — удмурт гожъяськись, драматург.

Вордскиз 1937-тӥ арын 4-тӥ пӧсьтолэзе Якшур-Бӧдья ёросысь Кутоншур гуртын. Йылпумъяз Лениградысь Ан. Островский нимо театр институтэз. Ужаз Удмурт театрын актёр луыса. Бӧрысь бырйиз режиссёрлэсь ужзэ — выжиз Ижысь телевиденилэн студияз. Со сяна, Удмурт театрлэн литературая ёзэныз кивалтӥз, 1992-тӥ-1999-тӥ аръёсы «Инвожо» журналлэн редакторез вал.
Гожъяськисьёслэн союзазы кутэмын 1978-тӥ арын. 1999-тӥ арысен 2014-тӥ арозь луэ Удмуртись гожъясьёслэн огазеяськонлэн тӧроез.

Вуоно драматурлэн шӧдонэз но быгатонлыкез усьтӥськиз, театр институтын дышетскон вакытаз. 60-тӥ аръёслэн шоразы быдэстӥз «Шуныт зор» драмазэ. Сое пуктӥзы Удмурт театрлэн сцена вылаз. Со сяна, Егор Егорович 20 -лэсь трос пьеса гожтӥз на. Соос пӧлысь тужгес яркытъёсыз — «Тӧдьы юсь», «Портрет», «Мынам яратонэ татын», «Ошмес», «Насьток но Исьток». Драмаосаз ӵемгес ӝутэ гуртлы, вордскем музъемлы сӥзем темаосты.

Со сяна, Егор Загребин тодмо луэ яркыт веросъёсыныз. Усто пӧрмытэ нылпиослы но бадӟымъёслы сӥзем веросъёссэ. Озьы ик тунсыко пӧрмо психологической но серемес веросъёсыз. Ужъёсыз ӵем печатласько Удмуртиысь газет-журналъёсын. Со сяна, потэмын веросъёсын бичетъёсыз — «Нюлэс куараос», «Палэзь ӟускиос» «Секыт адӟон», «Тулыс зор», «Яратонэ тон, вожанэ…», «Гомась шунды». Со сяна, «Секыт адӟон» повестез 1988-тӥ арын пусъемын «Молот» журналлэн премиеныз.

«Эш-Тэрэк» и «Кикы нош весь силе но силе» трагедиосыз понна 2001-тӥ арын сётэмын Удмурт Элькунлэн кун премиез.
Калыкылы туж ярало Загребинлэн комедиосыз. Кылсярысь «Эн кушты монэ, туганэ» пьесаез пуктэмын Чувашиысь К. Иванов нимо театрын. Егор Загребинлэн произведениосыз берыктэмын ӟуч, чуваш, пор, мордва но мукет финн-угор кылъёсы.

1991-тӥ арын Егор Егорович пусъемын Удмурт Республикаысь искусство удысысь дано ужась нимын. 1980-тӥ арын сётэмын Россиысь культура удысысь дано ужась ним. 2004-тӥ арын — Удмуртиысь калык гожъяськись ним.
Кулӥз 9-тӥ пӧсьтолэзе 2015-тӥ арын.
Ёлкин, Пётр Васильевич

**Пётр Васильевич Ёлкин** – Удмуртиысь калык суредась. Вордскиз 1946-тӥ арын 5-тӥ инвожое июне Дэри ёросысь Шудья гуртын. 1964-тӥ-1969-тӥ аръёсы дышетске Удмурт кун университетысь художественно-графической факультетын. Армиын службазэ ортчыса, 1970-тӥ арын Пётр Васильевич ужаны кутске Советской Удмуртия иворбамын газетын. Татын со быдэсъя суредасьлэсь ужзэ. Ар ортчыса, сое пырто СССР-ысь журналистъёслэн герӟетсы (союззы), Ижын радъяське нырысетӥ нимаз адӟытонэз. 

* 1973-тӥ арын Пётр Ёлкин ужаны выже Удмуртиысь Суредасьёслэн герӟетлэн союззылэн усточиюртсаз мастерскойёсаз. Кык ар ортчыса, сое куто СССР-ысь суредасьёслэн герӟетзы союзазы.
* 1975-тӥ арын Пётр Васильевич ужаны кошке БАМ-ез лэсьтонэ. 1976-тӥ арын суредасьлы сётэмын Удмурт Элькунысь Республикаысь Ленин Комсомоллэн кун коньдонкузьымез премиез. Та аре ик со дышетскыны пыре СССР-ысь художествоя академилэн аспирантураяз. 1979-тӥ арын сое йылпумъя но нимаз адӟытон радъя Мускоын Москваын, озьы ик пыриське Штудгартысь калык куспо адӟытонэ выставкае.
* 1982-тӥ арын Ёлкинлы сётэмын Удмурт Элькунысь Республикаысь кун коньдонкузьым премия. Кык ар ортчыса, суредась нимаз адӟытонзэ радъя Ханой карын городын.
* 1991-тӥ-1995-тӥ аръёсы Пётр Ёлкин Удмуртиысь Вылӥ Кенешлэн депутатэз вал. 
* 1992-тӥ арын Пётр Васильевичез бырйизы Удмуртиысь суредасьёслэн союззылы тӧрое. 
* 1997-тӥ арын пусъемын Россиысь дано суредась нимын. 2000-тӥ арын Пётр Васильевич нимаз адӟытонэн вуылӥз Финляндие, берло аръёсы ӵемысь поталля США-е.

Пётр Ёлкин дэра вылэ гожтыса кельтэ уноезлэсь шаерысьтымы тодмо улӥсьёслэсь тусъёссэс. Солэн кистез суредаз Татьяна Чернова кылбурчиез но трос мукет тодмо удмуртъёсты.

Ёлкинлэн уно ужъёсыз сӥземын Удмурт шаерлэн инкуазь сэрегъёсызлы. Яркыт образ кылдытэмын удмурт анайлы сӥзем суредаз.
Иванова, Маргарита Григорьевна

**Маргарита Григорьевна Иванова** — удмурт историк но археолог. История наукаосъя доктор, профессор. Удмурт Республикаысь наука удысысь дано ужась (1994).

Вордскиз 1945-тӥ арын 20-тӥ ноябре Можга ёросысь Куатчи гуртын. 1963-тӥ арын йылпумъяз Можга педучилищеез. Бӧрысь кык арзэ тодон-валан сётӥз покчи классъёсын дышетскисьёслы. 1965-тӥ-1969-тӥ аръёсы дышетскиз Удмурт пединститутысь историяя факультетын. Сое йылпумъяса, ужаны кутскиз Удмуртиысь шаертодонъя музейын. 1970-тӥ-73-тӥ аръёсы дышетске СССР-ысь Наукаосъя академилэн Археологияя институтэзлэн аспирантураяз. Соку ик дася уйпал удмуртъёслэн 9-тӥ-13-тӥ дауръёсы гурт котырзылы сӥзем диссертацизэ. 1975-тӥ арын наукая кандидат луэ.

1973-тӥ арысен ужаны ӧдъя Историяя, кылъя но литературая Удмурт институтын.

Маргарита Григорьевна трос тырше удмурт калыклэсь шор дауръёсысь историзэ усьтонлы. Нуакае быдӟым пытьы кельтӥз Иднакар городищелэсь историзэ эскеремез. Прикамьеысь такем бадӟым памятникез шедьтыса но узыр материалъёс люкаса, удмурт культуралы но историлы выль шокчон но утчаськон сюрес сётӥз. Маргарита Григорьевна уно докладъёсын потаз калык куспо конгрессъёсы: Сыктывкар (1985), Дебрецен (1990), Оулу (1993), Ювяскюле (1995). Татын солэн ужъёсыз туж зол тунсыкъяськытӥзы но паймытӥзы трос тодосчиосты. Со сяна, 1989-тӥ арын нырысьсэ радъямын вал Иднакарын бусыын ик семинар. Со сяна, тодосчи радъяз шор дауръёсысь археологиысь ужпумъёсты эскеронлы сӥзем симпозиумъёсты. Та темалы сӥзьыса, Маргарита Григорьевна дасяз 70-лэсь уно статьяос. Солэн ӵектэмезъя Иднакар музей туннэ басьтӥз инбам улысь музей статус.

Со сяна, Маргарита Григорьевна трос ужа студентъёсын. Этнографилы сӥзем лекциос лыдӟе Удмурт кун университетын но Глазысь педагогикая институтын.

1996-тӥ арын Маргарита Григорьевна утиз доктор диссертацизэ. 2017-тӥ арозь со Историяя, кылъя но литературая Удмурт институтлэн кивалтӥсезлэн воштӥсез луыса ужаз.

Улонысь кошкиз 2020-тӥ арын 12-тӥ мае.
Ильин, Михаил Ильич

**Михаил Ильич Ильин** — удмурт поэт, удмурт кылбурет удыслы кутскон сётӥсь. Улӥз 1876-тӥ-1935-тӥ аръёсы. Гожъяськиз Гуртысь Пересь, Пересь дышетӥсь, Мер пи псевдонимъёсын.

Вордскиз 1876-тӥ арын 25-тӥ ноябре туала Кизнер ёросысь Макан-Пельга гуртын. 1895-тӥ арын йылпумъяз Казаньысь дышетӥсьёсты дасянъя семинариез. Ужаны кутскиз Татарстанысь Бавлы ёросысь Урустамак гуртын. Бӧрысь ужаз Алнаш ёросысь школаын. Тодон-валан сётӥз Алабгоысь дышетӥсьёслы дасянъя семинариын, Можгалась педтехникумын, Ижысь педтехникумын.

Азьланяз тыршиз «Гудыри» газетлэн редакцияз. Со сяна, солы оскизы Удмуртиысь шаертодонъя музейлэн директорезлэсь удыссэ.

1928-тӥ арын пыриське «Соперницы» нырысетӥ удмурт кинофильмез дасянэ. Татын со этнографияя юанъёсъя консультант луыса тыршиз.

Михаил Ильинлэн нырысетӥ гожъямъёсыз вордскизы удмурт фольклорез бичан сяменыз. Со вакытэ ик 1915-тӥ арын быдэсмиз «Игры и хороводы вотской молодёжи весной» очеркез.

Нырысетӥ кылбуръёсыз потӥзы «Войнаысь ивор» газетын. Со сяна, гожъямъёсыз пыризы «Удморт кылбуръёс» (Алабго, 1919) но «Удмурт кырӟанъёс» (Кузон, 1920), «Кылбуръёс» (Алабго, 1921), «Кылбуръёс» (Ижкар, 1926) гожъясьёслэн огъя сборникъёсазы.

М. Ильинлы луыса, удмурт литературае пыӵаз «кылбур» кыл. 1920-тӥ арын «кывбур» формаен со пыриз коми кылэ но. Михаил Ильинлэн аслаз 5 сборникез потӥз. 1926-тӥ арын дасям бичетэзлы гуръёс но гожтэмын вал. Озьы ик рукописьын утиськемын «Нади» повестез. Со сяна, Ильин туж ӵем гожъяськиз удмурт изданиосы. Кылсярысь, 1927-тӥ арын солэн 297 пумо материалъёсыз печатласькизы газет бамын.

Нырысетӥ писательёс пӧлын Ильинэз кутӥзы удмурт писательёслэн ВУАРП огазеяськоназы.

1923-тӥ арын Удмурт автономной областьлэн кивалтӥсьёсыз Михиал Ильинлы сётӥзы Ужысь Герой дано ним, 1934-тӥ арын нимысьтыз пенсия висъязы. Кулытозяз Михаил Ильин ужаз удмурт калыклэн сямъёсызлы, йылолъёсызлы, историезлы сӥзем материалъёс дасян бордын. Озьы ке но солэсь нимзэ шара поттылӥсь ӧй вал 1950-тӥ арозь — кивалтӥсьёслы ӧз яра Михаил Ильинлэн инмарлы оскон шара мылкыдъёсыз. Кулӥз Михаил Ильич 1935-тӥ арын Пичи Пурга черкогуртын.
Гулин, Сергей Петрович

**Сергей Петрович Гулин** — ӟуч поэт, журналист. 

Сергей Петрович вордскиз 1951-тӥ арын 10-тӥ июне Ижын. 25 номеро школаез йылпумъяса, дышетскыны пыриз Ижысь механикая институтэ. Ужаз Ижсталь заводын слесарь луыса. 
1977-тӥ арын йылпумъяз Удмурт кун университетысь филологияя факультетэз, ужаз ӟуч кылъя кафедраын. 1997-тӥ арысен тырше журналистика удысын. 1986-тӥ-1991-тӥ аръёсы «Комсомолец Удмуртии» газетлэн редакторез вал. Со аръёсы та газет республикаын огез яркытэз но югдурез шара возьматӥсь издание вал. 1991-тӥ аръёсы кивалтӥз Удмуртиысь ивор вӧлмытӥсь агентствоосын. 1996-тӥ арысен Сергей Гулинлэн нимыз герӟаськемын телевидениен. Берло аръёсы со дася но нуэ «Моя Удмуртия» телеканалысь «Остановиться, оглянуться» передачаез.

Гулинлэн кылбур гожъян удысэз кутскиз, школаын дышетскыкуз. Солэн тросэз кылбуръёсыз калыке кырӟан луыса вуизы. Нырысетӥ кылбуръёсыз но кырӟанъёсыз калыклы тодмо луизы 60-тӥ аръёслэн пумазы. 1979-тӥ арын Сергей Гулин Грушинской фестивальлэн лауреатэз луиз. Солэсь кырӟанъёссэ ушъязы но дунъязы Юрий Визбор, Александр Городницкий, Татьяна но Сергей Никитин бардъёс. Гулинлэн крезьгуръёсыз кутэмын шаерамы пуктэм постановкаосын но. Кылсярысь, кема аръёс ӵоже Удмурт театрын мынэ «Птичье молоко». Солы кырӟанъёс гожтӥз Сергей Гулин.

Гулинлэн кылбуръёсыз ӵемысь печатласькизы «Урал», «Студенческий меридиан», «Луч» журналъёсын. Авторлэн нырысетӥ «Сторона света» кылбур сборникез потӥз 1987-тӥ арын. Гулинлэсь кырӟанъёссэ туннэ но ӵемысь быдэсто туристъёс. Сергей Петровичлэн кылбуръёсыз туннэ но ӵемысь печатласько шаерысьтымы газетъёсын но журналъёсын. Но соосты тодманы уг луы — автор нимзэ пуктыны «вунэтэ».
Жилин, Сергей Алексеевич

**Сергей Алексеевич Жилин** — ӟуч поэт, журналист. Удмурт Республикаысь Писательёслэн огазеяськонзылэн муртэз.

Вордскиз 1960-тӥ арын 2-тӥ декабре Ижын. Школаез йылпумъяса, ужаз заводын фрезеровщик луыса. Армие ветлыса, дышетскыны пыриз Удмурт кун университетысь филологияя факультетэ. 1986-тӥ арын ужаны кутскиз Красногорск ёросысь Кулюшевской шор ёзо школаын, бӧрысь ужаны кутскылӥз Удмурт кун университетын. Соку ик кусып возьыны но гожъяськыны ӧдъяз «Комсомолец Удмуртии» газетэ, «Странник» издательстволэн валтӥсь редакторезлэн воштӥсез вал.

1994-тӥ арысен улонзэ герӟаз журналистикаен. Гожъямъёссэ печатлазы «Неделя Удмуртии», «Городской стиль», «Панорама», «Перекресток» газетъёс, «Мой город», «Мастер-дом», «Ижевск» но мукет журналъёс. Автор тросгес гожъя историлы сӥзем очеркъёс но эссеос. Бадӟым саклык висъя Ижлэн но Удмуртилэн историзылы. Ужъёсыз пусъемын пӧртэм премиосын.

Студент вакытаз ик Жилин кылбуръёс гожъяны ӧдъяз. Отысь кылдӥзы кырӟанъёсыз. Автор кырӟанъя фестивальёсын лауреат ним басьяз. Сергей Жилинлэсь кырӟанъёссэ быдэсто мукет кырӟасьёс но.

2001-тӥ арын Сергей Жилин печатлаз нырысетӥ «Перед ледоставом» сборниксэ. 2002-тӥ арын потӥз «Собор на снегу», 2005-тӥ арын — «Прощёное воскресенье». Сергей Жилинлэн кылбуръёсаз ӝутэмын улон но кулон, яратон но люкиськон, город но сюрес темаос. Али ужа литературая «Луч» журналын.
Дэри

**Дэри** (напра) — вулэсь небыт луэм, бордад лякиськись музъем, сюй но та выллем тырметъёс. Со сяна, дэри шуыса нимало мукет тырметъёсты но, соослэн чылкыт, умой луымтэзэс возьматыса. Вань на *эмъян дэри* (ӟуч сямен «лечебные грязи»).
Ильминский, Николай Иванович

**Николай Иванович Ильминский** – Востокын улӥсь калыкъёслэсь историзэс, културазэс, сям-йылолъёссэс эскерись. Улӥз 1822-тӥ -1891-тӥ аръёсы.
Вордскиз священниклэн семьяяз. 1846-тӥ арын йылпумъяз Казаньысь духовной семинариез. Собере татчы ик ужаны кылиз. Эскериз бигер кылэ берыктэм Выль Заветэз. 1850-тӥ арын Ильминскиез келязы Санкт-Петербурге черк книгаосты бигер кылэ берыктонэз эскерон вылысь.

Азьланяз Ильминский улэ но ужа Дамаск, Константинополь, Каир гордъёсын, дышетэ араб, перс, турча кылъёсты. 19-тӥ даурлэн кыкетӥ ӝыныяз Ильминский Волга но Урал котырын улӥсь калыкъёслы - удмуртъёслы, бигеръёслы, поръёслы дышетон учреждениос усьтыны юрттӥз . Со сяна, саклык висъяз калыкъёслэн анай кылынызы инмарлы оскон книгаос, пособиос поттыны.

1863-тӥ арын усьтӥз Казыньын христианствое пырем бигеръёслы школа.

1872-тӥ арын Ильминскиез юнмато Казаньысь инородческой духовной семинарилы кивалтӥсе. Татын со тодон-валан сётыны кутске ӧжыт лыдъем выжыысь калыкъёслы.

Ильминскийлэн ӵектэмезъя удмурт нылпиослы усьтӥськизы 7 школаос. Соос пӧлын Карлыганысь удмурт школа но. Ильминскийлэн дышетонъя системаез вылын тодон-валан люказ нырысетӥ удмурт но пор интеллигенция. Азьланяз соос пӧлысь потӥзы нырысетӥ удмурт дышетӥсьёс.

Н. И. Ильминский улонысь кошкем бере солэн дышетон амалъёсыз - "христиан оскон пыр тодон-валан люкан" - пачказы критика улэ. 1911-тӥ-1913-тӥ аръёсы соосты дышетон системаысь куштӥзы. Туннэ тросэз тодосчиос Ильминскийлэсь амалъёссэ дунъяло.

* Профессор Н.И.Егоров. Выступление на чувашском языке (Круглый стол, посвященный к 195-летию со дня рождения Н.И. Ильминского, 120-летию Н.Н. Поппе и 145-летию К.П. Прокопьева). Чăвашла.
* Сергей Щербаков: Миссионерско-просветительская система Н.И. Ильминского и чуваши: две стороны одной медали
* Agabazar: Сумбур вместо гармонии
Иж карлэн историез

Иж городлэн кылдэмез

Удмуртилэн шоркарез кылдӥз 10-тӥ апреле 1760-тӥ арын. Кам шур шур котырысь заводъёслэн кивалтӥсьсы граф Пётр Иванович Шувалов Иж шур дурын кортэз ӵыжатонъя завод пуктыны малпаз. Та ӵектонзэ Сенат умоен лыдъяз но 20-тӥ октябре 1757-тӥ арын Указ поттӥз. Озьы кутскизы лэсьтӥськон ужъёс. Отын валтӥсь инженер луыса тыршиз Алексей Степанович Москвин. Заводэн артэ ӝутӥськизы улон, ужан юртъёс, ӵыпизы тымет. 

Аръёс ортчемъя кылдӥз быдэс посёлок. Нырысь-валысь со пыриз Казанской губерниысь Хлыновской уездэ. 1780-тӥ арын выжиз Вятской губерниысь Сарапульской уездэ. Завод ар но ужаса вуттэ-а, уг-а - Пугачёв восстанилэн тулкымъёсыз татчы но вуо. Корт ӵыжатон удыс азинскемысь дугдэ. 

Заводлэн кыкетӥ вордӥськонэз герӟаськемын инженерен Андрей Фёдорович Дерябинэн. 1807-тӥ арын татын пуктэмын вал ож тӥрлык поттонъя завод. Вакчи дыр куспын со ужзэ ӟеч-ӟеч радъяз. Нош 60-тӥ аръёсы ини татын усьтӥськыны ӧдъязы нимаз адямиослэн предприятиоссы. Кылсярысь, И. Ф. Петровлэн, Н. И. Березинлэн, А. Н. Евдокимовлэн но мукет. 

1807-тӥ арын Ижысь вань заводъёс вырыны ӧдъязы ож тӥрлык поттонэн. Озьы 19-тӥ даурлэн 50-тӥ аръёсаз асьме дорысь пыӵалъёс тодмо луизы Екатеринбургын, Парижын. 1890-тӥ аръёсы, «трёхлинейка» поттыса, Ижлэн экономикаез пыд вылаз йыг-йыг султӥз. 
Но заводын ужасьёслэсь ӟеч улонзэс бугыртӥз Граждан ож. Сюрслэсь трос Ижын улӥсьёс семьяосынызы кошкылӥзы та интыосысь - кин Японие, кин Китае, кин Америкае. 

21-тӥ феврале 1918-тӥ арын Ужасьёслэн Советсы Иж завод посёлокез городлы пӧрмытӥз.

1984-тӥ арын Ижлы Устинов ним сётэмын вал. Но калыклы со чик ӧз кельшы. 1987-тӥ арын сое берен Иж нимазы.

## Чӧлсконъёс
* Город Ижевск (историезъя очерк, ӟуч кылын)
Греховодов, Николай Максимович

**Николай Максимович Греховодов** — крезьгурчи, дирижёр, фольклорез люкась. Вордскиз 1903-тӥ арын Усть-Каменогорск городын. Николай Греховодов — удмурт профессиональной крезьгурез кылдытӥсьёс пӧлын нырысетӥез луэ.

Йылпумъяз Ленинградысь Н. А. Римский-Корсаков нимо консерваториез. 1936-тӥ-1938-тӥ аръёсы СССР-ысь ужаз Наукая Академилэн Этнографияя институтаз, ужа фольклор кырӟанъёс бордын. Вуылэ фольклор экспедициосын Мордовие но Комие.

1938-тӥ-40-тӥ аръёсы луэ УдНИИ-ысь наукая ужась. Собере Удмуртиысь районъёсы экспедициосы пота. Люка калык кырӟанъёс но гуръёс — ваньмыз ог 200 пала луо.

1944-тӥ-63-тӥ аръёсы ужаны кутске Удмурт театрын. Татын со крезьгуръя кивалтӥсь но дирижёр луэ, удмурт спектакльёслы крезьгур гожъя.

1945-тӥ арын пусъемын УАССР-ысь искусство удысысь дано ужась нимын.

Театрын ужакуз, кылдытӥз нырысетӥ удмурт крезьгуро «Камит Усманов» драма, «Сюан» крезьгуро комедия. Аслаз произведениосаз Николай Греховодов пыртэ удмурт кырӟанъёсты но крезьгуръёсты. Аслэсьтыз удмурт фольклор пумысен малпанъёссэ гожтӥз «Музыкальная культура Удмуртии» сборнике. Со вакытэ ик тодон-валан сётӥз Ижысь крезьгуръя училищеын но крезьгуръя школаын.

Со сяна, дасяз удмурт кырӟанъёсты хорен быдэстонлы тупась гуръёс, симфонической оркестр понна гожтӥз «Сюан» сюита.

Улонысь кошкиз 1971-тӥ арын.
Кенеш (журнал)

**«Кенеш»** — республикаысьтымы литературалы сӥзем журнал. Солэн бамъёсаз асьсэлэсь ужъёссэс печатлало шаерысьтымы тодмо писательёс но поэтъёс, озьы ик егит авторъёс.

Журналлэн историез кутске 1926-тӥ арын. Соку республикаямы кылдӥз удмурт писательёслэн нырысетӥ огазеяськонзы ВУАРП. Солы кутскон сётӥз тодмо учёной, этнограф но поэт Кузебай Герд.

1931-тӥ-34-тӥ аръёсы журнал нимзэ воштӥз но луиз «Кылбурет удсын», берлогес «Пролетар кылбурет удысын».

Удмуртиын писательёслэн союззы кылдэмен валче, журнал 1935-тӥ арын «Молот» луиз. Таӵе нимын со потӥз кема аръёс ӵоже, нырысетӥ нимзэ берыктӥз 1990-тӥ арын. Быдӟым ож вакытэ журнал ӧз печатласькы, выльысь потыны кутскиз 1954-тӥ арын.

Журналлэн редакторъёсыз пӧртэм аръёсы вал М. А. Коновалов, М. П. Петров, Т. А. Архипов, С. А. Самсонов, А. Г. Шкляев но мукетъёсыз. 1994-тӥ арысен журнал оскемын П. В. Куликовлы.

Кылдэмгес вакытаз «Кенеш» удмурт гожъясьёслы эскерон инты выллем луиз. 1920-тӥ аръёсын одӥг номерын авторъёс кыӵе ке ужпумъя асьсэлэсь пӧртэм малпанъёссэс вераны быгатылӥзы. Бӧрысь журнал пыр ортчылӥзы удмурт литератураын классика луэм произведениос.

Берло дыре «Кенешын» ӟеч сям луиз арлы быдэ огзэ номерзэс быдэсак сӥзьыны одӥг темалы. Озьы бӧрсьысь аръёс ӵоже потӥзы удмурт кырӟанъёслы, серемес веранъёслы, сценкаослы, сиён-юонлы сӥзем журналъёс.

Туннэ журналын ужало туж тодмо но дано адямиос: Удмурт Республикаысь культура удысысь дано ужась, прозаик Олег Четкарёв, Ашальчи Оки нимо премилэн лауреатэз, кылбурчи Галина Романова, прозаик но кылбурчи Лидия Нянькина, тодмо писатель Генрих Перевощиков, Пётр Сергеев, Ольга Бородина но мукетъёсыз.

Журнал потэ толэзьлы быдэ. Тиражез возиське 1 сюрс 500 экземпляр котыр.

## Чӧлсконъёс
* «Кенеш» журналлэн историез